b'\n_START_ARTICLE_\nJussi Pekkala\n_START_SECTION_\nSeuraura\n_START_PARAGRAPH_\nPekkala on Savonlinnan Pallokerhon kasvatti. H\xc3\xa4n debytoi vain 17-vuotiaana seuran miesten II-divisioonajoukkueessa kaudella 1991\xe2\x80\x931992, jolloin Pekkala teki 29 runkosarjaottelussa tehot 4+2=6. Kauden 1992\xe2\x80\x931993 p\xc3\xa4\xc3\xa4tteeksi h\xc3\xa4n oli nostamassa joukkuetta I-divisioonaan. Kaudella 1994\xe2\x80\x931995 Pekkala eteni SaPKon kanssa aina SM-liigakarsintoihin saakka, mutta joukkueen taival p\xc3\xa4\xc3\xa4ttyi niiss\xc3\xa4 ensimm\xc3\xa4isell\xc3\xa4 kierroksella SaPKon h\xc3\xa4vitty\xc3\xa4 Tampereen Ilvekselle otteluvoitoin 3\xe2\x80\x931._NEWLINE_Kaudeksi 1995\xe2\x80\x931996 Pekkala siirtyi jatkamaan I-divisioonapelej\xc3\xa4\xc3\xa4n Saimaan Palloon. Joukkue nousi kauden p\xc3\xa4\xc3\xa4tteeksi SM-liigaan, jossa h\xc3\xa4nen tulokaskautensa 1996\xe2\x80\x931997 toi 50 runkosarjaottelussa tehot 3+8=11. Pekkala pelasi nelj\xc3\xa4 SM-liigakautta, jonka j\xc3\xa4lkeen h\xc3\xa4n siirtyi kaudeksi 2000\xe2\x80\x932001 It\xc3\xa4vallan Erste Bank Eishockey Ligassa pelanneen EHC Lustenaun riveihin. Kaksi seuraavaa kautta Pekkala pelasi Ruotsin Elitserienin Bryn\xc3\xa4s IF:ss\xc3\xa4._NEWLINE_Pekkala palasi kaudeksi 2003\xe2\x80\x932004 kaksivuotisella sopimuksella Saimaan Palloon. H\xc3\xa4n nousi joukkueen varakapteeniksi ja teki my\xc3\xb6s SM-liigan yhden kauden piste-enn\xc3\xa4tyksens\xc3\xa4 tehoilla 6+8=14. Seuraavan kauden 2004\xe2\x80\x932005 p\xc3\xa4\xc3\xa4tteeksi Pekkala p\xc3\xa4\xc3\xa4tti lopettaa pelaajauransa.'